**Ceva anume**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e nevoie de fiecare om

pentru ceva anume

de exemplu

cineva care să știe

cum se ridică din spume

avatarul nefericiților

de cineva care mormăie

nu numai în somn

de cineva care bâiguie

despre orbită

cum că ar fi fost construită

din amalgamuri de cuarț și pirită

e nevoie să fim indulgenți cu aceia

care slăvesc femeia

degeaba, aș zice

ea știe să se ridice

din păcura morților

bărbatul îi întinde o mână

așa se face

ea se încăpățânează și zace

ani la rând pe ascuns

într-un carusel neuns

e nevoie de oameni

pentru ceva anume care

ne trage înapoi

oricât de sarcastic ar fi anotimpul

ziguratelor inundate de ploi

31 august 2018, Constanța